“Nasdaq ฟิวเจอร์” ร่วง 200 จุด ผิดหวังงบ “อัลฟาเบท” ต่ำคาด
ดาวโจนส์ฟิวเจอร์-Nasdaq ฟิวเจอร์ ปรับตัวลดลง นักลงทุนผิดหวังกับผลประกอบการของบริษัทไมโครซอฟท์-อัลฟาเบท ที่ออกมาต่ำกว่าที่มีการคาดการณ์ไว้
ดาวโจนส์ฟิวเจอร์-Nasdaq ฟิวเจอร์ ปรับตัวลดลง นักลงทุนผิดหวังกับผลประกอบการของบริษัทไมโครซอฟท์-อัลฟาเบท ที่ออกมาต่ำกว่าที่มีการคาดการณ์ไว้
26 ต.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ ร่วงลงกว่า 100 จุด ขณะที่ Nasdaq ฟิวเจอร์ดิ่งลงกว่า 200 จุดในช่วงบ่ายวันนี้ เนื่องจากนักลงทุนผิดหวังกับผลประกอบการของบริษัทไมโครซอฟท์และอัลฟาเบท
โดย ณ เวลา 13.56 น.ตามเวลาไทย ดัชนีดาวโจนส์ฟิวเจอร์ร่วงลง 113 จุด หรือ -0.35% แตะที่ 31,764 จุด และดัชนี Nasdaq ฟิวเจอร์ดิ่งลง 230.25 จุด หรือ -1.97% แตะที่ 11,483.25 จุด
ด้าน อัลฟาเบท ซึ่งเป็นบริษัทแม่ของกูเกิลเปิดเผยว่า กำไรต่อหุ้นในไตรมาส 3 ของปีงบการเงิน 2565 อยู่ที่ 1.06 ดอลลาร์ ต่ำกว่าที่นักวิเคราะห์ในโพลสำรวจของรีฟินิทิฟ (Refinitiv) คาดการณ์ไว้ที่ 1.25 ดอลลาร์ และรายได้อยู่ที่ 6.909 หมื่นล้านดอลลาร์ ต่ำกว่าตัวเลขคาดการณ์ที่ระดับ 7.058 หมื่นล้านดอลลาร์
นอกจากนี้ รายได้จากโฆษณาบนยูทูบอยู่ที่ 7.07 พันล้านดอลลาร์ ต่ำกว่าตัวเลขคาดการณ์ที่ระดับ 7.42 พันล้านดอลลาร์
ขณะที่ บริษัท ไมโครซอฟท์ แม้มีการเปิดเผยกำไรและรายได้สูงกว่าคาด แต่รายได้จากธุรกิจคลาวด์อยู่ที่ระดับ 2.033 หมื่นล้านดอลลาร์ ซึ่งต่ำกว่าที่นักวิเคราะห์คาดการณ์ไว้ที่ 2.036 หมื่นล้านดอลลาร์
นอกจากนี้ ไมโครซอฟท์คาดการณ์ว่า รายได้ในไตรมาส 2 ของปีงบการเงิน 2566 จะอยู่ที่ 5.235 – 5.335 หมื่นล้านดอลลาร์ ซึ่งต่ำกว่าที่นักวิเคราะห์คาดการณ์ไว้ที่ 5.605 หมื่นล้านดอลลาร์